KIRJALLINEN KYSYMYS E-2010/99 esittäjä(t): Jean-Claude Fruteau (PSE) komissiolle. Merentakaisten maiden ja alueiden (MMA) assosiaatiojärjestelmä.



Virallinen lehti nro 203 E , 18/07/2000 s. 0115 - 0116



KIRJALLINEN KYSYMYS E-2010/99 esittäjä(t): Jean-Claude Fruteau (PSE) komissiolle (9. marraskuuta 1999) Aihe: Merentakaisten maiden ja alueiden (MMA) assosiaatiojärjestelmä Euroopan unioni ei näytä oikein tietävän, mikä sen suhde on merentakaisiin maihin ja alueisiin, jotka kuuluvat vain neljälle jäsenvaltiolle (Yhdistynyt kuningaskunta, Ranska, Alankomaat ja Tanska) Euroopan unionin panos entisten merentakaisten maiden ja alueiden, siis nykyisten AKT-maiden kehittämisessä on tärkeä, mutta se näyttää hylänneen nykyiset merentakaiset maat ja alueet, joita se pitää jonkinlaisina välimuotoina. Niiden epäselvä asema lainsäädännössä, neuvoston päätöksenteon edellyttämä yksimielisyys sekä keinotekoiset kauppasuhteet, jotka eivät juurikaan paranna merentakaisten maiden ja alueiden asemaa mutta häiritsevät merkittävästi yhteisön markkinoita, ovat eräitä näiden maiden todellisista vaikeuksista. Amsterdamin sopimuksen allekirjoituksen yhteydessä hallitustenvälinen konferenssi kehotti neuvostoa helmikuuhun 2000 mennessä tarkastelemaan Euroopan yhteisön perustamissopimuksen 136 artiklan määräysten mukaisesti merentakaisten maiden ja alueiden assosiaatiojärjestelmää ottaen huomioon neljä tavoitetta. Mitä käytännön toimia komissio aikoo ehdottaa neuvostolle, jotta tavoitteet taloudellisesta ja sosiaalisesta kehityksestä ja Euroopan unionin ja merentakaisten maiden ja alueiden välisten taloudellisten suhteiden kehittämisestä voitaisiin saavuttaa niin, että samalla olisi mahdollista ottaa huomioon näiden maiden moninaisuus ja omaleimaisuus sekä parantaa rahoitusvälineen tehokkuutta? Poul Nielsonin komission puolesta antama vastaus (17. marraskuuta 1999) Arvoisa parlamentin jäsen viittaa täysin aiheellisesti Amsterdamin konferenssin päätösasiakirjaan sisältyvään julistukseen merentakaisista maista ja alueista (MMA). Komissio on sittemmin jälkeen neuvotellut niiden neljän jäsenvaltion kanssa, joihin kyseiset 20 MMA:ta kuuluvat, sekä kumppanuuden puitteissa näiden 20 MMA:een korkeimman tason viranomaisten kanssa, jotka kokoontuivat ensimmäistä kertaa Brysselissä. Näiden laajojen keskustelujen olennaiset aiheet ovat mukana komission 20. toukokuuta 1999 antamassa tiedonannossa Mietintö Euroopan yhteisöön assosioituneiden merentakaisten maiden ja alueiden (MMA) asemasta ja suuntaviivat: MMA:T 2000-luvulla(1), jossa komissio kuvasi MMA:ita ja niiden asemaa yhteisön oikeudessa, otti esiin perustavaa laatua olevan keskustelunaiheen MMA:iden assosiaatiosta yhteisöön sekä antoi suuntaviivat vuodelle 2000. Komissio laatii lähiaikoina neuvostolle ehdotuksen voimassa olevan assosiaatiopäätöksen jatkosta 1. maaliskuuta 2000 jälkeen. Vielä keskusteltavana oleva ehdotus perustuu pitkälti MMA:iden toivomiin linjoihin. Siinä ehdotetaankin MMA:iden aseman tarkempaa määrittelyä yhteisön johdetun oikeuden suhteen, yhteisön MMA:ille antaman avun hallinnon huomattavaa yksinkertaistamista hajauttamalla sitä enemmän avunsaajille sekä yhteistyön laajentamista uusille aloille, jotta MMA:t voisivat paremmin vastata maailmantalouden uusiin haasteisiin ja jotta MMA:iden toiveet vastavuorottomuudesta sijoittautumissääntöjen osalta tulisivat paremmin huomioon otetuiksi. (1) KOM(1999) 163 lopullinen.